Predlog SKLEP SVETA o stališču Evropske unije v okviru ustreznih odborov Ekonomske komisije Združenih narodov za Evropo glede osnutkov pravilnikov o sistemih opozarjanja pred zapustitvijo voznega pasu in o naprednih sistemih za zaviranje v sili /* COM/2012/0178 final - 2012/0089 (NLE) */





OBRAZLOŽITVENI MEMORANDUM 1. OZADJE PREDLOGA · Razlogi za predlog in njegovi cilji Ekonomska komisija Združenih narodov za Evropo (v nadaljnjem besedilu: UN/ECE) na mednarodni ravni razvija usklajene zahteve, katerih namen je odstraniti tehnične ovire v trgovini z motornimi vozili med pogodbenicami Revidiranega sporazuma iz leta 1958 ter pri teh vozilih zagotoviti visoko raven varnosti in varstva okolja. UN/ECE je pred kratkim dokončno oblikovala osnutek pravilnika o enotnih predpisih za homologacijo motornih vozil glede na sisteme opozarjanja pred zapustitvijo voznega pasu[1] (v nadaljnjem besedilu: LDWS) in osnutek pravilnika o enotnih predpisih za homologacijo motornih vozil glede na napredne sisteme za zaviranje v sili[2] (v nadaljnjem besedilu: AEBS). Cilj teh osnutkov pravilnikov je zagotoviti visoko raven varnosti za motorna vozila s sistemi LDWS in AEBS ter poenotiti preskusne postopke za homologacijo takih vozil. Na ravni EU Uredba (ES) št. 661/2009 o splošni varnosti motornih vozil[3] v členu 10 in v izvedbenih ukrepih predpisuje vgradnjo sistemov LDWS in AEBS v nekatera motorna vozila kategorij M2, N2, M3 in N3. Namen tega predloga je opredeliti stališče Unije o navedenih osnutkih pravilnikov UN/ECE o sistemih LDWS in AEBS ter Uniji, ki jo zastopa Komisija, omogočiti, da glasuje za ta osnutka. Tako bo mogoče osnutka pravilnikov UN/ECE o sistemih LDWS in AEBS vključiti v sistem Unije za homologacijo motornih vozil. · Splošno ozadje Uredba (ES) št. 661/2009 določa osnovne zahteve za homologacijo motornih vozil kategorij M2, M3, N2 in N3 glede na namestitev sistemov LDWS. Določa tudi osnovne zahteve za homologacijo motornih vozil kategorij M2, M3, N2 in N3 glede na namestitev sistemov AEBS. Na ravni EU je bilo treba določiti posebne postopke, preskuse in zahteve za tako homologacijo. Tako je Komisija leta 2012 za izvajanje Uredbe (ES) št. 661/2009 sprejela uredbi o sistemih LDWS in AEBS[4], katerih tehnične določbe v veliki meri temeljijo na ustreznih osnutkih pravilnikov UN/ECE. Zato je zdaj predvideno, da bo Unija glasovala za osnutka pravilnikov UN/ECE o sistemih LDWS in AEBS, da se na mednarodni ravni določijo skupne usklajene zahteve, ki bodo olajšale mednarodno trgovino. Tako bodo evropske družbe lahko upoštevale en sklop zahtev, ki velja po vsem svetu, tj. v državah pogodbenicah Revidiranega sporazuma UN/ECE iz leta 1958. · Veljavne določbe na področju, na katero se nanaša predlog Uredba (ES) št. 661/2009 vključuje zahteve za homologacijo motornih vozil kategorij M2, M3, N2 in N3 glede na vgradnjo sistemov LDWS in AEBS. Poleg tega je Komisija leta 2012 za izvajanje Uredbe (ES) št. 661/2009 sprejela uredbi o sistemih LDWS in AEBS. · Usklajenost z drugimi politikami in cilji Unije Predlog je v skladu s cilji Uredbe (ES) št. 661/2009 o splošni varnosti motornih vozil in je zato v skladu s ciljem EU, zagotoviti visoko raven varnosti v cestnem prometu in varnosti pri delu. 2. REZULTATI POSVETOVANJ Z ZAINTERESIRANIMI STRANMI IN OCEN UČINKA · Posvetovanje z zainteresiranimi stranmi Evropska komisija se je pri pripravi predloga posvetovala z zainteresiranimi stranmi. V okviru pobude CARS 21 je bilo opravljeno splošno posvetovanje z državami članicami, proizvajalci (evropskimi in nacionalnimi predstavniki ter posameznimi družbami), proizvajalci sestavnih delov, prevoznimi organizacijami in predstavniki uporabnikov o predvidenem pristopu za sisteme LDSW in AEBS. O predlaganem pristopu za sisteme LDWS in AEBS je razpravljal tudi Tehnični odbor za motorna vozila pred glasovanjem o uredbah Komisije za izvajanje Uredbe (ES) št. 661/2009 o sistemih LDWS in AEBS. · Ocena učinka Evropska komisija je za Uredbo (ES) št. 661/2009 naročila pripravo ocene učinka, ki je vključevala sisteme LDWS in AEBS. Poleg tega je bila v skladu s členom 14(3)(a) Uredbe št. 661/2009 izvedena analiza stroškov in koristi, da se preuči izvedljivost izvzetja nekaterih vozil ali razredov vozil iz zahtev za vgradnjo sistemov AEBS in LDWS. 3. PRAVNI ELEMENTI PREDLOGA · Povzetek predlaganih ukrepov Predlog bo Uniji, ki jo zastopa Komisija, omogočil, da glasuje za ta osnutka pravilnikov UN/ECE o sistemih LDWS in AEBS. · Pravna podlaga Zaradi prilagoditve posebnostim Pogodbe o delovanju Evropske unije je bila predhodna pravna podlaga iz uvodne izjave 1 nadomeščena z neposrednim sklicevanjem na člen 218(9); zato je treba spremeniti tudi postopek priprave na zasedanja WP29 in pravni okvir, ki je po novem sklep Sveta in ne sklep Komisije, ki se je uporabljal med postopkom priprave v zadnjih 14 letih. · Načelo subsidiarnosti Zahteve glede sistemov LDWS in AEBS so na ravni EU že usklajene. Za mednarodne instrumente, kot so osnutki pravilnikov UN/ECE, in njihovo vključitev v sistem Unije za homologacijo motornih vozil lahko glasuje le Unija. S tem se ne samo prepreči razdrobljenost notranjega trga, ampak se tudi zagotovijo enaki zdravstveni in varnostni standardi po vsej EU. Omogočijo se tudi prednosti ekonomije obsega: izdelki se tako lahko izdelujejo za celoten evropski in tudi za mednarodni trg ter jih ni več treba prilagajati za pridobitev nacionalne homologacije v vsaki državi članici. Predlog je zato skladen z načelom subsidiarnosti. · Načelo sorazmernosti Predlog je v skladu z načelom sorazmernosti, saj ne presega tistega, kar je nujno za zagotovitev pravilnega delovanja notranjega trga ter hkrati visoke ravni javne varnosti in zaščite. · Izbira instrumentov Predlagani instrument: sklep Sveta. Šteje se, da je uporaba sklepa Sveta primerna, ker je v skladu z zahtevami člena 218(9) PDEU. 4. PRORAČUNSKE POSLEDICE Predlog ne vpliva na proračun Unije. 5. NEOBVEZNI ELEMENTI · Evropski gospodarski prostor Predlagani akt se nanaša na zadevo EGP in ga je zato treba razširiti na Evropski gospodarski prostor. 2012/0089 (NLE) Predlog SKLEP SVETA o stališču Evropske unije v okviru ustreznih odborov Ekonomske komisije Združenih narodov za Evropo glede osnutkov pravilnikov o sistemih opozarjanja pred zapustitvijo voznega pasu in o naprednih sistemih za zaviranje v sili (Besedilo velja za EGP) SVET EVROPSKE UNIJE JE – ob upoštevanju Pogodbe o delovanju Evropske unije in zlasti člena 114 v povezavi s členom 218(9) Pogodbe, ob upoštevanju predloga Evropske komisije, ob upoštevanju naslednjega: (1) S Sklepom Sveta 97/836/ES[5] je Unija pristopila k Sporazumu Gospodarske komisije Združenih narodov za Evropo o sprejetju enotnih tehničnih predpisov za cestna vozila, opremo in dele, ki se lahko vgradijo v cestna vozila in/ali uporabijo na njih, in o pogojih za vzajemno priznanje homologacij, dodeljenih na podlagi teh predpisov („Revidiran sporazum iz leta 1958“). (2) Namen usklajenih zahtev osnutka pravilnika Ekonomske komisije Združenih narodov za Evropo (v nadaljnjem besedilu: UN/ECE) o enotnih predpisih za homologacijo motornih vozil glede na sisteme opozarjanja pred zapustitvijo voznega pasu[6] in osnutka pravilnika UN/ECE o enotnih predpisih za homologacijo motornih vozil glede na napredne sisteme za zaviranje v sili[7] je odstraniti tehnične ovire v trgovini z motornimi vozili med pogodbenicami Revidiranega sporazuma iz leta 1958 ter pri takih vozilih zagotoviti visoko raven varnosti in zaščite. (3) Uredba (ES) št. 661/2009 Evropskega parlamenta in Sveta z dne 13. julija 2009 o zahtevah za homologacijo za splošno varnost motornih vozil, njihovih priklopnikov ter sistemov, sestavnih delov in samostojnih tehničnih enot, namenjenih za taka vozila[8], predpisuje namestitev sistemov opozarjanja pred zapustitvijo voznega pasu in naprednih sistemov za zaviranje v sili v nekatera motorna vozila kategorij M2, N2, M3 in N3. (4) Primerno je določiti stališče Unije o sprejetju navedenih osnutkov pravilnikov UN/ECE v okviru upravnega odbora Revidiranega sporazuma iz leta 1958 – SPREJEL NASLEDNJI SKLEP: Člen 1 Stališče Evropske unije v upravnem odboru Revidiranega sporazuma iz leta 1958 o sprejetju enotnih tehničnih predpisov za cestna vozila, opremo in dele, ki se lahko vgradijo v cestna vozila in/ali uporabijo na njih, in o pogojih za vzajemno priznanje homologacij, dodeljenih na podlagi teh predpisov, je, da glasuje za osnutek pravilnika UN/ECE o enotnih predpisih za homologacijo motornih vozil glede na sisteme opozarjanja pred zapustitvijo voznega pasu iz dokumentov ECE/TRANS/WP.29/2011/78, ECE/TRANS/WP.29/2011/89 in ECE/TRANS/WP.29/2011/91. Člen 2 Stališče Evropske unije v upravnem odboru Revidiranega sporazuma iz leta 1958 o sprejetju enotnih tehničnih predpisov za cestna vozila, opremo in dele, ki se lahko vgradijo v cestna vozila in/ali uporabijo na njih, in o pogojih za vzajemno priznanje homologacij, dodeljenih na podlagi teh predpisov, je, da glasuje za osnutek pravilnika UN/ECE o enotnih predpisih za homologacijo motornih vozil glede na napredne sisteme za zaviranje v sili iz dokumentov ECE/TRANS/WP.29/2011/92, ECE/TRANS/WP.29/2011/92/Sprem.1, ECE/TRANS/WP.29/2011/93 in ECE/TRANS/WP.29/2011/93/Sprem.1. Člen 3 Ta sklep začne veljati z dnem sprejetja. V Bruslju, Za Svet Predsednik [1] Dokumenti UN/ECE ECE/TRANS/WP.29/2011/78, ECE/TRANS/WP.29/2011/89 in ECE/TRANS/WP.29/2011/91. [2] Dokumenti UN/ECE ECE/TRANS/WP.29/2011/92, ECE/TRANS/WP.29/2011/92/Sprem.1, ECE/TRANS/WP.29/2011/93 in ECE TRANS/WP.29/2011/93/Sprem.1. [3] UL L 200, 31.7.2009, str. 1. [4] UL L 110, 24.4.2012, str. 18 in UL L 109, 21.4.2012, str.1. [5] UL L 346, 17.12.1997, str. 78. [6] Dokumenti UN/ECE ECE/TRANS/WP.29/2011/78, ECE/TRANS/WP.29/2011/89 in ECE/TRANS/WP.29/2011/91. [7] Dokumenti UN/ECE ECE/TRANS/WP.29/2011/92, ECE/TRANS/WP.29/2011/92/Sprem.1, ECE/TRANS/WP.29/2011/93 in ECE TRANS/WP.29/2011/93/Sprem.1. [8] UL L 200, 31.7.2009, str. 1.